En fejl på de københavnske bycyklers styr betyder, at de ikke kommer ud at trille i den kommende tid. Det er uafklaret, hvor længe det står på.

Hvis man skal en tur rundt i København i weekenden eller næste uge, skal man ikke regne med, at det kommer til at foregå på en af de hvide bycykler.

Kommunens tohjulede køretøjer holder nemlig stille på ubestemt tid, oplyser By - og Pendlercykelfonden, der står bag det københavnske bycykelsystem.

Årsagen er en fejl på cykelstyrene, der ikke kan dreje de påkrævede 60 grader. Cykelstyrene har kun en drejeradius på 49 grader, og derfor lever leverandøren af cyklerne ikke op til erklæringerne, oplyser By- Pendlercykelfonden.

Udgør ikke sikkerhedsrisiko

Den manglende opfyldelse af drejestandarden er ikke til fare for de cyklister, der bruger bycyklerne. Men fonden bag har alligevel valgt at suspendere driften. Det sker, imens "de førende eksperter på området" og Trafik- og Byggestyrelsen sikrer, at styrene bliver udskiftet.

- Brugernes sikkerhed er vigtigere end alt andet. Derfor vælger vi at suspendere driften, indtil vi har overblik over problemet – og ikke mindst planen for at få det løst. Det er naturligvis drønærgerligt – men det glæder mig til gengæld, at vi allerede har fået faglige vurderinger som bekræfter, at det ikke på nogen måde er eller har været farligt at køre på cyklerne, siger Nikolaj Bøgh, formand for By- og Pendlercykelfonden, og fortsætter:

- Uanset hvad tager vi naturligvis ikke let på, når nogen fortæller os, at cyklerne ikke lever op til gældende standard, så beslutningen er den eneste rigtige.

Uklart hvornår reparationer er færdige

Det er fortsat uafklaret, om alle cykler skal repareres på en gang eller lidt efter lidt, og om de kan være i drift, mens udskiftningen står på. Det er derfor uvist, hvornår man atter kan hjule afsted på en af bycyklerne. Men mens arbejdet står på, bliver nuværende abonnenter kompenseret økonomisk,

By- og Pendlercykelfonden oplyser, at det bliver leverandøren, der skal betale for at udbedre reparationerne. Fonden forventer at have en køreplan for udskiftning af styrene klar i næste uge.

Ikke det første stormvejr

Bycyklerne har tidligere været beskyldt for at være for dyre og for at holde for stille. Tidligere på året fik den udskældte ordning dog en smule oprejsning, da det i Politiken kom frem, at antallet er abonnenter er tredoblet siden sommeren 2014, uden at tallene dog var så høje som ventet.